
REGULAMENT
pentru emiterea avizului favorabil privind exercitarea drepturilor de uz și servitute pe terenurile aparținând Municipiului Câmpulung Moldovenesc


CAPITOLUL I - DISPOZIȚII GENERALE

Art. 1 – Obiectul regulamentului
Regulamentul stabilește condițiile, documentația și procedura administrativă de emitere a avizului favorabil pentru exercitarea drepturilor de uz și servitute asupra terenurilor aparținând domeniului public și privat al Municipiului Câmpulung Moldovenesc, în vederea realizării, amplasării, dezvoltării, modernizării, exploatării, întreținerii, reparării și dezafectării rețelelor de distribuție a energiei electrice.
Art. 2 – Scopul regulamentului
Prezentul regulament are ca scop stabilirea unei proceduri unitare, transparente și eficiente pentru analizarea solicitărilor și emiterea avizului favorabil necesar exercitării drepturilor de uz și servitute asupra terenurilor aparținând domeniului public și privat al Municipiului Câmpulung Moldovenesc, cu respectarea legislației speciale aplicabile.
Art. 3 – Domeniul de aplicare
(1) Regulamentul se aplică solicitărilor formulate de operatorii îndreptățiți, în condițiile legii, pentru exercitarea dreptului de trecere necesar realizării lucrărilor privind rețelele de distribuție a energiei electrice.
(2) Prezentul regulament nu se aplică lucrărilor aferente sistemelor de alimentare cu apă, canalizare, gaze naturale sau altor categorii de rețele tehnico-edilitare pentru care legislația prevede regimuri juridice distincte.
Art. 4 – Autoritatea competentă
(1) Consiliul Local al Municipiului Câmpulung Moldovenesc stabilește, prin prezentul regulament, condițiile și procedura de emitere a avizului favorabil.
(2) Analizarea documentației și emiterea avizului favorabil se realizează de Direcția Tehnică și Urbanism din cadrul aparatului de specialitate al Primarului Municipiului Câmpulung Moldovenesc, în condițiile prezentului regulament.
Art. 5 – Temeiul legal
Prezentul regulament este elaborat în conformitate cu prevederile:
a) Constituției României, republicată;
b) Ordonanței de urgență a Guvernului nr. 57/2019 privind Codul administrativ, cu modificările și completările ulterioare;
c) Legii nr. 123/2012 a energiei electrice și a gazelor naturale, cu modificările și completările ulterioare, în ceea ce privește exercitarea dreptului de uz și servitute asupra proprietății publice și private pentru realizarea și exploatarea rețelelor electrice;
e) Legii nr. 50/1991 privind autorizarea executării lucrărilor de construcții, republicată, cu modificările și completările ulterioare;
f) Ordinului ministrului dezvoltării regionale și locuinței nr. 839/2009 pentru aprobarea Normelor metodologice de aplicare a Legii nr. 50/1991, cu modificările și completările ulterioare;
g) altor acte normative incidente în domeniu.

CAPITOLUL II - DEFINIȚII

Art. 6 – Definiții
În înțelesul prezentului regulament, termenii și expresiile de mai jos au următoarele semnificații:
a) aviz favorabil – actul administrativ emis de Direcția Tehnică și Urbanism din cadrul aparatului de specialitate al Primarului Municipiului Câmpulung Moldovenesc, prin care se stabilesc condițiile în care pot fi exercitate drepturile de uz și de servitute pe terenurile aparținând Municipiului Câmpulung Moldovenesc;
b) dreptul de uz şi de servitute – dreptul conferit operatorilor prin legislația specială de a realiza, amplasa, dezvolta, moderniza, exploata, întreține, repara sau dezafecta rețele de distribuție a energiei electrice ori rețele publice de comunicații electronice pe terenurile aparținând domeniului public sau privat al Municipiului Câmpulung Moldovenesc;
c) operator – persoana juridică îndreptățită, potrivit legii, să exercite dreptul de trecere asupra terenurilor aparținând domeniului public sau privat al municipiului;
d) teren afectat – teren aparținând domeniului public sau privat al Municipiului Câmpulung Moldovenesc asupra căruia urmează să fie exercitat dreptul de trecere;
e) lucrări – lucrările necesare realizării, amplasării, dezvoltării, modernizării, exploatării, întreținerii, reparării sau dezafectării rețelelor prevăzute la art. 3 alin. (1);
f) documentație tehnică – ansamblul documentelor depuse de solicitant în vederea emiterii avizului favorabil, în condițiile prezentului regulament.

CAPITOLUL III - BENEFICIARII ȘI DOCUMENTAȚIA NECESARĂ

Art. 7 – Beneficiarii
(1) Pot solicita emiterea avizului favorabil operatorii care, potrivit legislației speciale, beneficiază de dreptul de trecere asupra terenurilor aparținând domeniului public sau privat al Municipiului Câmpulung Moldovenesc.
(2) Solicitarea poate fi formulată direct de operator sau prin reprezentant legal ori împuternicit, în condițiile legii.
Art. 8 – Documentația necesară
(1) În vederea emiterii avizului favorabil, solicitantul va depune următoarele documente:
a) cerere pentru emiterea avizului favorabil;
b) documente din care rezultă calitatea solicitantului și dreptul acestuia de a exercita dreptul de uz și trecere, potrivit legislației speciale;
c) memoriu tehnic descriptiv al lucrărilor propuse, care va cuprinde cel puțin:
- descrierea investiției; 
- traseul rețelei și lucrările propuse; 
- identificarea tuturor imobilelor afectate de lucrare, cu indicarea proprietarului acestora; 
- pentru imobilele aparținând Municipiului Câmpulung Moldovenesc se vor indica numerele cărților funciare și numerele cadastrale, dacă acestea există, iar în lipsa acestora se va menționa apartenența terenului la Municipiul Câmpulung Moldovenesc; 
d) plan de încadrare în zonă;
e) plan de situație, întocmit de proiectant, pe care vor fi evidențiate:
- traseul rețelei și amplasarea lucrărilor propuse; 
- toate imobilele afectate de lucrare, cu indicarea proprietarului acestora; 
- pentru imobilele aparținând Municipiului Câmpulung Moldovenesc se vor înscrie numerele cărților funciare și numerele cadastrale, dacă acestea există, iar în lipsa acestora se va menționa apartenența terenului la Municipiul Câmpulung Moldovenesc; 
- alte documente prevăzute de legislația specială sau necesare analizării solicitării, după caz.
(2) Documentația se depune în format letric sau electronic.
Art. 9 – Verificarea documentației
(1) Direcția Tehnică și Urbanism verifică dacă documentația depusă este completă și îndeplinește condițiile prevăzute de prezentul regulament.
(2) În cazul în care documentația este incompletă sau necesită clarificări, solicitantului i se comunică, în scris, documentele sau informațiile care trebuie completate.
(3) Termenul de emitere a avizului favorabil se suspendă de la data solicitării completărilor până la data depunerii documentației complete.
Art. 10 – Modalitatea de depunere
(1) Cererea și documentația aferentă se depun la registratura Municipiului Câmpulung Moldovenesc sau prin mijloace electronice, la adresa de e-mail primaria@campulungmoldovenesc.ro ori prin platforma electronică pusă la dispoziție de municipiu.
(2) Documentația înregistrată se transmite Direcției Tehnică și Urbanism în vederea analizării și soluționării solicitării.

CAPITOLUL IV - PROCEDURA DE EMITERE A AVIZULUI FAVORABIL

Art. 11 – Analiza solicitării
(1) După verificarea documentației, Direcția Tehnică și Urbanism analizează solicitarea din punct de vedere al încadrării în prevederile legale și al afectării terenurilor aparținând Municipiului Câmpulung Moldovenesc.
(2) În cadrul analizei se verifică, după caz:
a) identificarea terenurilor afectate de lucrare;
b) corelarea documentației tehnice cu situația din teren și cu evidențele deținute de Municipiul Câmpulung Moldovenesc;
c) existența unor investiții existente sau planificate care pot fi afectate;
d) respectarea prevederilor documentațiilor de urbanism aprobate, a strategiilor și programelor de dezvoltare ale municipiului, precum și a investițiilor existente sau propuse;
e) alte aspecte necesare stabilirii condițiilor de exercitare a dreptului de trecere.

Art. 12 – Emiterea avizului 
(1) În cazul în care sunt îndeplinite condițiile prevăzute de prezentul regulament, Direcția Tehnică și Urbanism emite avizul favorabil.
(2) Avizul favorabil va cuprinde cel puțin:
a) datele de identificare ale solicitantului;
b) obiectul solicitării;
c) identificarea terenurilor aparținând Municipiului Câmpulung Moldovenesc afectate de lucrare;
d) condițiile tehnice și administrative privind exercitarea dreptului de trecere;
e) perioada de valabilitate a avizului, după caz.

(3) Avizul favorabil poate cuprinde condiții și măsuri obligatorii privind:
a) protejarea domeniului public și privat al Municipiului Câmpulung Moldovenesc;
b) protejarea construcțiilor, rețelelor edilitare și a celorlalte bunuri aparținând municipiului;
c) corelarea lucrărilor cu investițiile existente sau planificate ale municipiului;
d) modul de executare a lucrărilor în zonele afectate;
e) obligația readucerii terenului la starea inițială, cu respectarea prevederilor regulamentelor locale și a celorlalte acte administrative aplicabile.

(4) În cazul în care nu sunt îndeplinite condițiile prevăzute de prezentul regulament sau de legislația aplicabilă, Direcția Tehnică și Urbanism respinge motivat solicitarea.
(5) Comunicarea refuzului va cuprinde motivele care au stat la baza respingerii solicitării.

Art. 13 – Durata exercitării drepturilor
(1) Drepturile de uz și servitute se exercită pe durata și în condițiile prevăzute de legislația specială aplicabilă.
(2) Exercitarea drepturilor prevăzute la alin. (1), în vederea realizării lucrărilor, este permisă pe perioada necesară executării acestora și până la finalizarea lucrărilor de refacere a terenurilor afectate, cu respectarea condițiilor stabilite prin avizul favorabil și prin celelalte acte administrative emise potrivit legii.
(3) Pe durata existenței rețelelor, titularii drepturilor au obligația de a respecta condițiile stabilite prin avizul favorabil, precum și prevederile legislației speciale aplicabile privind exploatarea, întreținerea, repararea, modernizarea și dezafectarea acestora.

Art. 14 – Valabilitatea și utilizarea avizului favorabil
(1) Avizul favorabil privind exercitarea drepturilor de uz și servitute pe terenurile aparținând Municipiului Câmpulung Moldovenesc se emite în condițiile prezentului regulament și ale legislației speciale aplicabile. 
(2) Avizul favorabil stă la baza obținerii autorizației de construire și a celorlalte avize, acorduri sau autorizații prevăzute de lege, după caz.
(3) Emiterea avizului favorabil nu înlocuiește obligația obținerii actelor administrative prevăzute de legislația în vigoare pentru executarea lucrărilor.
(4) Înainte de începerea lucrărilor care afectează terenurile aparținând Municipiului Câmpulung Moldovenesc, titularul are obligația de a obține autorizația de săpătură, în condițiile regulamentului aprobat prin hotărâre a Consiliului Local.
(5) Avizul favorabil este valabil exclusiv pentru amplasamentul, traseul, soluția tehnică și celelalte elemente prevăzute în documentația care a stat la baza emiterii acestuia.
(6) În cazul modificării amplasamentului, traseului, soluției tehnice sau a oricăror alte elemente din documentația care a stat la baza emiterii avizului favorabil, ori de câte ori modificările propuse afectează terenurile aparținând Municipiului Câmpulung Moldovenesc, titularul are obligația de a solicita emiterea unui nou aviz favorabil, anterior executării lucrărilor aferente modificărilor propuse.

Art. 15 – Obligațiile titularului avizului favorabil
Titularul avizului favorabil are următoarele obligații:
a) să respecte condițiile stabilite prin avizul favorabil;
b) să obțină autorizația de construire, în condițiile legii, precum și autorizația de săpătură, în condițiile regulamentului aprobat prin hotărâre a Consiliului Local, înainte de începerea lucrărilor, după caz;
c) să execute lucrările cu respectarea documentației tehnice care a stat la baza emiterii avizului favorabil, a autorizației de construire și a autorizației de săpătură;
d) să respecte prevederile regulamentelor locale aplicabile executării lucrărilor pe terenurile aparținând Municipiului Câmpulung Moldovenesc.

Art. 16 – Dispoziții finale
(1) Prezentul regulament se aplică tuturor solicitărilor de emitere a avizului favorabil depuse după data intrării sale în vigoare.
(2) În măsura în care prezentul regulament nu cuprinde dispoziții exprese, se aplică prevederile legislației speciale incidente.
(3) Anexele nr. 1 și nr. 2 fac parte integrantă din prezentul regulament.

Direcția tehnică și urbanism,
Director executiv adjunct,
Istrate Luminița











ANEXA Nr. 1
la Regulamentul pentru emiterea avizului favorabil privind exercitarea drepturilor de uz și servitute pe terenurile aparținând Municipiului Câmpulung Moldovenesc


CERERE
pentru emiterea pentru emiterea avizului favorabil privind exercitarea drepturilor de uz și servitute pe terenurile aparținând Municipiului Câmpulung Moldovenesc

Către
Municipiul Câmpulung Moldovenesc
Direcția Tehnică și Urbanism

Subscrisa/Subsemnatul ................................................................................................., cu sediul/domiciliul în ................................................................................................................., CUI/CNP ....................................................., reprezentată/reprezentat legal prin .............................................................................................., telefon ......................................................., e-mail ....................................................................,
solicit emiterea avizului favorabil privind exercitarea drepturilor de uz și servitute pe terenurile aparținând Municipiului Câmpulung Moldovenesc, în vederea realizării următoarei investiții:
Obiectul lucrărilor:
....................................................................................................................................................
....................................................................................................................................................
Amplasamentul lucrărilor:
....................................................................................................................................................
....................................................................................................................................................
Terenurile aparținând Municipiului Câmpulung Moldovenesc afectate de lucrări:
....................................................................................................................................................
....................................................................................................................................................
....................................................................................................................................................
Se anexează:
□ memoriu tehnic;
□ plan de încadrare în zonă;
□ plan de situație cu traseul lucrărilor și identificarea terenurilor aparținând Municipiului Câmpulung Moldovenesc;
□ documente privind calitatea solicitantului, după caz;
□ alte documente:
....................................................................................................................................................
....................................................................................................................................................



Data ..........................................
Semnătura și ștampila (după caz)
.....................................................

















ANEXA Nr. 2 
la Regulamentul pentru emiterea avizului favorabil privind exercitarea drepturilor de uz și servitute pe terenurile aparținând Municipiului Câmpulung Moldovenesc


AVIZ FAVORABIL
privind exercitarea drepturilor de uz și servitute pe terenurile aparținând 
Municipiului Câmpulung Moldovenesc

Nr. ................. din ....................

În baza cererii nr. ................. din ...................., depusă de ..................................................., având ca obiect ...........................................................................................,
în conformitate cu prevederile:
· Ordonanței de urgență a Guvernului nr. 57/2019 privind Codul administrativ, cu modificările și completările ulterioare; 
· Legii nr. 123/2012 a energiei electrice și a gazelor naturale, cu modificările și completările ulterioare; 
· Legii nr. 198/2022 privind comunicațiile electronice, cu modificările și completările ulterioare; 
· Legii nr. 50/1991 privind autorizarea executării lucrărilor de construcții, republicată, cu modificările și completările ulterioare; 
· Regulamentului privind emiterea avizului favorabil pentru exercitarea drepturilor de uz și servitute, respectiv a dreptului de trecere, pe terenurile aparținând Municipiului Câmpulung Moldovenesc, aprobat prin Hotărârea Consiliului Local nr. ........./.............., 
se emite prezentul
AVIZ FAVORABIL

pentru realizarea următoarelor lucrări:
....................................................................................................................................................
....................................................................................................................................................
....................................................................................................................................................
care afectează următoarele terenuri aparținând Municipiului Câmpulung Moldovenesc:
....................................................................................................................................................
....................................................................................................................................................
....................................................................................................................................................
Condiții obligatorii
1. Se vor respecta prevederile documentației tehnice care a stat la baza emiterii prezentului aviz. 
2. Se vor respecta prevederile legislației aplicabile în domeniu. 
3. Înainte de începerea lucrărilor se vor obține autorizația de construire, după caz, și autorizația de săpătură, în condițiile legii și ale regulamentelor locale. 
4. În cazul modificării amplasamentului, traseului, soluției tehnice sau a oricăror alte elemente din documentația care a stat la baza emiterii prezentului aviz și care afectează terenurile aparținând Municipiului Câmpulung Moldovenesc, se va solicita emiterea unui nou aviz favorabil, anterior executării lucrărilor aferente modificărilor propuse. 
5. Prezentul aviz nu înlocuiește autorizația de construire și nici celelalte avize, acorduri sau autorizații prevăzute de lege. 
6. Prezentul aviz este valabil exclusiv pentru amplasamentul și documentația tehnică care au stat la baza emiterii sale. 

	P R I M A R,

……………………………………………..

	Direcția Tehnică și Urbanism
....................................................




Intocmit,
Direcția tehnică și urbanism,
Director executiv adjunct,
Istrate Luminița


	Președinte de ședință,
	Secretar general,
Erhan Rodica



